text: Hedensted fik præmie af minkavlere
  25 juni 2013 kl. 12.44
  Kommunerne er for langsomme med at behandle ansøgninger om udvidelse af minkfarme.
  Det klagede minkavler Lars Eilertsen, Lystrup ved Aarhus, over i et læserbrev i Morgenavisen Jyllands-Posten 10. maj, og han tilbød en præmie på 50.000 kroner til den kommune, som først gik i dialog med de lokale minkavlere om deres udvidelsesplaner.
  Hedensted Kommune var den eneste kommune, der greb opfordringen, og tirsdag fik borgmester Kirsten Terkilsen (V) overrakt præmien ved et arrangement hos minkavler Steffen Terkelsen i Uldum.
  De 50.000 kroner skal bruges til en temauge i 7. klasserne i Hedensted Kommune om produktion.
  